ভেনেজুয়েলা ইস্যুতে বড় মন্তব্য ফ্রান্সের! কী বললেন ফরাসি প্রেসিডেন্ট?

ওয়েব ডেস্ক: মার্কিন সেনার হাতে আটক হয়েছেন ভেনেজুয়েলার (Venezuela) প্রেসিডেন্ট নিকোলাস মাদুরো (Nicolas Maduro)। তারপর থেকেই লাতিন আমেরিকার এই দেশের প্রশাসনের ভবিষ্যৎ নিয়ে শুরু হয়েছে জল্পনা। ইতিমধ্যে দেলসি রদ্রিগেজকে (Delcy Rodriguez) অন্তর্বর্তী প্রেসিডেন্টের দায়িত্ব নেওয়ার নির্দেশ দিয়েছে সে দেশের সুপ্রিম কোর্ট। আর এবার ভেনেজুয়েলার ক্ষমতা হস্তান্তর নিয়ে মুখ খুললেন ফ্রান্সের (France) প্রেসিডেন্ট ইমানুয়েল ম্যাক্রোঁ (Emmanuel Macron)।

ফরাসি প্রেসিডেন্টের মতে, এখন গুরুত্বপূর্ণ ভূমিকা নেওয়া উচিত সে দেশের বিরোধী নেতা এডমুন্ডো গনসালেস উরুতিয়ার। এক্স হ্যান্ডেলে একটি পোস্ট করে ম্যাক্রোঁ লেখেন, ‘ভেনেজুয়েলায় আসন্ন ক্ষমতা হস্তান্তর প্রক্রিয়াটি শান্তিপূর্ণ, গণতান্ত্রিক এবং জনগণের ইচ্ছাকে সম্মান জানিয়ে সম্পন্ন করা উচিত। আমরা আশা করি, ২০২৪ সালের নির্বাচনে নির্বাচিত বিরোধী নেতা এডমুন্ডো গনসালেস উরুতিয়া যত দ্রুত সম্ভব এই রূপান্তর প্রক্রিয়া সুনিশ্চিত করতে সক্ষম হবেন।”

আরও পড়ুন: ভেনেজুয়েলাতেও অন্তর্বর্তী সরকার! দেশের দায়িত্ব পেলেন এই মহিলা

পরে ম্যাক্রোঁ জানান, তিনি ভেনেজুয়েলার আরেক বিরোধী নেত্রী ও ২০২৫ সালের নোবেল শান্তি পুরস্কারজয়ী মারিয়া কোরিনা মাচাদোর সঙ্গেও কথা বলেছেন। মাচাদোর দাবির প্রতি পূর্ণ সমর্থন জানিয়ে ফরাসি প্রেসিডেন্ট লেখেন, ‘নিকোলাস মাদুরোর শাসনকালে আটক সমস্ত রাজনৈতিক বন্দির মুক্তি ও সুরক্ষার দাবিকে আমি সম্পূর্ণভাবে সমর্থন করি।’

The Venezuelan people are today rid of Nicolás Maduro’s dictatorship and can only rejoice.

By seizing power and trampling on fundamental freedoms, Nicolás Maduro gravely undermined the dignity of his own people.

The upcoming transition…

— Emmanuel Macron (@EmmanuelMacron) January 3, 2026

ম্যাক্রোঁ আরও বলেন, ভেনেজুয়েলার জনগণের সার্বভৌম ইচ্ছাকে সম্পূর্ণভাবে সম্মান জানিয়ে একটি শান্তিপূর্ণ ও গণতান্ত্রিক রূপান্তরের পক্ষে ফ্রান্স সবসময় পাশে থাকবে। তিনি বলেন, ‘মারিয়া কোরিনা মাচাদোর মতোই, সমস্ত ভেনেজুয়েলাবাসী ফ্রান্সের সমর্থনের উপর ভরসা রাখতে পারেন।’